รูดปรื๊ดเคทีซีคืนเงินแหลก
&#8220;เคทีซี&#8221; จับมือปั๊มน้ำมันซูเปอร์มาร์เก็ตออกแคมเปญคืนเงิน 5% หวังกระตุ้นยอดใช้จ่ายผ่านบัตรปีนี้โต 1.1 หมื่นล้าน
21 ก.พ. 2555

“เคทีซี” จับมือปั๊มน้ำมันซูเปอร์มาร์เก็ตออกแคมเปญคืนเงิน 5% หวังกระตุ้นยอดใช้จ่ายผ่านบัตรปีนี้โต 1.1 หมื่นล้าน
นายวรวุฒิ นิสภกุลธร รองประธานเจ้าหน้าที่บริหาร สายงานธุรกิจบัตรเครดิต บริษัท บัตรกรุงไทย กล่าวว่า บริษัทตั้งเป้าเพิ่มยอดการใช้จ่ายผ่านบัตรเครดิตในปีนี้เอาไว้ที่ 1.1 หมื่นล้านบาท หรือเพิ่มขึ้น 10% จากยอดการใช้จ่ายรวมที่ 1.1 แสนล้านบาทในปีที่ผ่านมา โดยกลยุทธ์การตลาดจะเน้นการออกแคมเปญกระตุ้นยอดการใช้จ่ายในหมวดปั๊มน้ำมันและหมวดซูเปอร์มาร์เก็ต ที่คิดเป็น 25% ของยอดใช้จ่ายรวม เพื่อให้ยอดการใช้จ่ายต่อบัตรต่อคนเพิ่มขึ้น 15% หรือเพิ่มจาก 5,200 บาท เป็น 5,800 บาท 
“ปั๊มน้ำมันและซูเปอร์มาร์เก็ตเป็นสิ่งที่ลูกค้าต้องใช้จ่ายทุกวัน แต่ในช่วง 23 ปีที่ผ่านมาเราหยุดทำแคมเปญในสองกลุ่มไป ทำให้บัตรเราหลุดออกจากกระเป๋าลูกค้าไปพอสมควร แต่ในปีนี้เราจะกลับมาทำให้บัตรกลับสู่กระเป๋าให้ได้ โดยคาดว่า ยอดแอ็กทีฟบัตรจะเพิ่มเป็น 70% จาก 65%” นายวรวุฒิ กล่าว
นายวรวุฒิ กล่าวว่า ล่าสุดธนาคารได้ร่วมกับพันธมิตรคือปั๊มน้ำมัน ปตท. และบางจาก ร่วมกับบิ๊กซี ซูเปอร์เซ็นเตอร์ และเทสโก้ โลตัส ออกแคมเปญร่วมกัน โดยลูกค้าที่ใช้จ่ายผ่านบัตรเคทีซีตามเงื่อนไขจะได้รับเงินคืนสูงสุดถึง 5% ซึ่งถือว่าสูงที่สุดในตลาดบัตรเครดิตขณะนี้ โดยมีระยะเวลาตั้งแต่ วันที่ 1 มี.ค.30 พ.ค.นี้
ทั้งนี้ มีเงื่อนไขคือลูกค้าจะต้องใช้จ่ายผ่านบัตรเคทีซีกับปั๊ม ปตท. และบางจาก 800 บาทขึ้นไปต่อเซลส์สลิป ขณะที่ในหมวดซูเปอร์มาร์เก็ตจะต้องใช้จ่ายผ่านบิ๊กซีและโลตัส 1,500 บาทขึ้นไปต่อเซลส์สลิป และต้องมียอดใช้จ่ายสะสมผ่านบัตรรวมกันตั้งแต่ 1 หมื่นบาทขึ้นไปต่อเดือน ในกรณีที่มียอดสะสมรวม 5,000 บาทต่อเดือนขึ้นไปแต่ไม่ถึง 1 หมื่นบาท จะได้รับเงินคืน 4%
“ปตท.และบางจาก มีส่วนแบ่งตลาดในปั๊มน้ำมันถึง 60% ส่วนโลตัสกับบิ๊กซีรวมกันมีส่วนแบ่งตลาดถึง 80% ขณะที่เคทีซีเองก็มีฐานบัตรถึง 1.6 ล้านใบ เราจึงมั่นใจบัตรเราจะกลับมาเป็นที่สนใจและกลายเป็นหลักอีกครั้ง โดยคาดว่ายอดวงเงินที่ต้องคืนให้ลูกค้าในช่วง 3 เดือนนี้ไม่น้อยกว่า 10 ล้านบาท” นายวรวุฒิ กล่าว